Izbjeglica je u Hrvatskoj sve više. Ministar zdravlja Siniša Varga izjavio je da se u iduća dva tjedna očekuje, prema neslužbenim procjenama, više od 20 tisuća migranata.

Najnovije informacije vezane za izbjegličku krizu u Hrvatskoj pratite OVDJE.

17:15 "U Tovarniku je, najblaže rečeno, opsadno stanje. Još smo prije tri tjedna upozoravli nadležne da se ovako što može dogoditi. Prošli smo rat i naši mještani znaju dobro što znači biti prognan i napustiti svoj dom, ali naše mogućnosti nisu bezgranične", rekla je načelnica općine Tovarnik Ruža Veselčić Šijaković podsjetivši kako u Tovarniku živi oko 1500 stanovnika koji se pribojavaju za vlastitu sigurnost.

[APEL ZA POMOĆ] Pravo djeteta na sigurnost, hranu i miran san treba biti iznad i prije svega. Zato ukoliko ste u mogućnosti, uključite se u akciju pomoći na koji apelira UNICEF Hrvatska.

16:34 Predsjednica Republike Hrvatske Kolinda Grabar Kitarović zbog izbjegličke je krize u četvrtak razgovarala i s načelnikom Glavnoga stožera (GS) Oružanih snaga, generalom zbora Dragom Lovrićem od kojeg je, kao vrhovna zapovjednica, zatražila viši stupanj pripravnosti vojske i spremnost da reagira ako bude potrebno u zaštiti državne granice od ilegalnih migranata.

15:40 Nakon reakcija iz političkih krugova oko ulaska ogromnog broja migranata u Hrvatsku, ministar Ranko Ostojić pokušao je umiriti stvari te poručio da policija postupa po zakonu i čuva granicu u skladu sa zakonom.

Istaknuo je, s druge strane, kako su kapaciteti za prihvat puni te da očekuje od predstavnika EU da rasterete priljev migranata na našu granicu.

Ostojić: Naši kapaciteti su puni, EU mora zaustaviti priljev migranata

15:38 Izbjeglice su probile policijski obruč sa željezničkog kolodvora u Tovarniku i zaputili se prema selu.

15:26 - MUP je izvijestio da je do 12 sati u Hrvatsku ušlo 7.300 migranata. Osim na graničnim prijelazima Tovarnik, Ilok i Batina migranti sada ulaze u Republiku Hrvatsku i na graničnom prijelazu Bajakovo.

14:43 - Naš kamion s hranom ne može doći do distribucijskog centra jer to tehnički nije izvedivo, budući da je cesta zakrčena, objasnila je Katarina Zorić iz Crvenog križa. 'Naravno da nervoze ima, tu su ljudi koji cijeli dan na suncu čekaju vlak koji ne dolazi, povišeni tonovi nisu iznenađenje', dodaje.

14:28 - Policija izbjeglice organizirano uvodi u autobuse kojima ih voze do Ilače u vlak. Tako se izbjegava stampedo. U 18 sati je u Kunjevcina sjednica državnog stožera. Otvorit će se i prihvatni centar u Belom Manastiru.

14:15 Hrvatski Crveni križ (HCK) uputio je u četvrtak apel za pomoć izbjeglicama na području Hrvatske te pozvao građane i tvrtke da doniraju novac i materijalne potrepštine koje su potrebne izbjeglicama.

Novac se može donirati uplatom na žiro račun otvoren u Privrednoj banci Zagreb.

Popis artikala koje prikuplja Crveni križ

Tvrtke koje žele donirati proizvode s popisa pozivaju se da se jave na e-mail: redcross@hck.hr ili prikupljanje-sredstava@hck.hr

Broj računa Privredne banke na koji se može uplatiti donacija je: IBAN HR6923400091511555516, Poziv na broj: 14, za uplate iz inozemstva SWIFT: PBZGHR2X.

Također, novčane donacije moguće je uplatiti putem intereneta na na www.hck.hr, kao i pozivom na telefonski broj 060 9011 (cijena poziva 6 kuna i 25 lipa, PDV je uključen).

13:05 Zamjetan je velik broj pripadnika policije na kolodvoru u Tovarniku, a među migrantima nalaze se i djelatnici Hrvatskoga crvenog križa (HCK) koji dijele vodu i hranu, kako kažu, vodeći računa o činjenici da je riječ o pripadnicima muslimanske vjeroispovijesti.

Neki od migranata obratili su se i novinarima, raspitujući se za mogućnost iznajmljivanja taksija prema Zagrebu. Neki se žale i na nedostatne količine hrane i vode.

13:00 Prva skupina od pedesetak izbjeglica u četvrtak ujutro stigla je Sisak gdje su smješteni u bivšu vojarnu Viktorovac u Strossmayjerovoj ulici, a riječ je o muškarcima iz Sirije, Afganistana, Palestine i još nekih arapskih zemalja.

U sisačkom društvu Crvenog križa doznaje se kako je u tijeku postupak njihove identifikacije i registracije, nakon čega će svi biti liječnički pregledani.

MIGRANTI IZBJEGAVAJU REGISTRACIJU - ŽELE PREMA ZAPADU EUROPE

Međutim, migranti izbjegavaju registraciju jer ne žele u Hrvatskoj zatražiti azil, već kaži kako namjeravaju nastaviti put prema državama zapadne Europe. Smješteni su u krug bivše vojarne, u čijem su jednom dijelu Postrojbe interventne policije.

Sisačko-moslavački župan Ivo Žinić izjavio je kako je županije spremna. ako to zatreba, prihvatiri do 500 izbjeglica. U tom bi se slučaju aktivirao i županijski Krizni stožer. Danas su izbjeglice obišli sisalka gradonačelnica Kristina Ikić - Baniček i načelnik Policijske uprave sisačko-moslavačke Marko Rašić.

VOJSKA SPREMNA POMOĆI

12:50 Ministar obrane Ante Kotromanović izjavio je u četvrtak da je Hrvatska vojska spremna pomoći u rješavanju izbjegličke krize dodavši da se u slučaju ozbiljnijeg angažmana Oružanih snaga rade planovi u suradnji s Glavnim stožerom.

Također je kazao da vojska zasad ne ide na granicu, ali da su u slučaju potrebe vojarne blizu. Za sada je stanje pod kontrolom, a procjenjuje se da će u slijedećih nekoliko dana doći dosta ljudi, kazao je Kotromanović.

"To miriše na jednu situaciju koja je blizu krizi, tako da ćemo biti spremni. Prilagodit ćemo se zadaćama koje bi mogli dobiti... i sigurno ih dočekati spremni", rekao je Kotromanović novinarima.

'Bojim se da bi se naša želja da migranti što brže prođu mogla nasukati na hridi Schengenskog režima'

"Sada se o tome koordiniramo s Makedoncima. Znamo da je makedonsko-grčku granicu prešlo oko 5000 ljudi i prema tome ćemo se mi morati ponašati. Ne možemo odmah prihvatiti sve te ljude i nemamo ih gdje smjestiti, tako da ćemo pratiti razvoj situacije i biti spremni odgovoriti na ono što nas bude čekalo u idućim danima", poručio je.

12:31 Hrvatski premijer Zoran Milanović i austrijski kancelar Werner Faymann dogovorili su blisku suradnju u rješavanju izbjegličke krize, kazala je Faymannova glasnogovornica agenciji APA.

Obojica predsjednika vlada naglasila su da se moraju poštivati pravila Dublinske uredbe, odnosno zajedničke europske politike azila. Glasnogovornica Susanna Enk rekla je da se o eventualnim koridorima za izbjeglice preko Hrvatske i Slovenije nije razgovaralo.

"Pitanje izbjeglica je paneuropski izazov koji pojedine zemlje ne mogu same riješiti", zaključila su dvojica premijera, a kancelar Faymann želi hitan izvanredan summit EU-a o izbjegličkoj krizi, do kojeg će najvjerojatnije doći idući tjedan, rekla je Enk.

12:30 Hrvatski Crveni križ (HCK) ispraznio je sve svoje zalihe vode, hrane i higijenskih potrepština, o čemu je izvijestio Državne robne zalihe, koje će tijekom dana ustupiti svoje zalihe za potrebe izbjeglica u Tovarniku, prihvatnom centru Ježevo i hotelu Porin u Zagrebu, izjavio je u četvrtak izvršni predsjednik HCK-a Robert Markt. "Robnim zalihama dostavili smo specifikaciju potreba i oni će ubrzati potrebne procedure kako bi potrebni artikli što prije stigli na teren", rekao je Markt.

Najavio je da će tijekom dana HCK definirati popis 10 proizvoda koji su u ovom trenutku najpotrebniji izbjeglicama i pozvati građane da ih doniraju prema svojim mogućnostima. "U tu svrhu otvorit ćemo vrata svih društava Crvenog križa diljem Hrvatske, a Ministarstvo socijalne politike i mladih za te će donacije otvoriti i sabirni centar na Zagrebačkom velesajmu", kazao je Markt.

12:25 Obustavljena je gradnja šatorskog naselja za 1.200 migranata i izbjeglica koja je počela u četvrtak ujutro u nekadašnjem prognaničkom naselju "Blaca" kod Vinkovaca, potvrdio je načelnik općine Andrijaševci-Rokovci Damir Dekanić, na čijem se području nalaze "Blaca".

"Obustavljena je gradnja, a šatorsko će naselje biti podignuto kod Osijeka", izjavio je Dekanić, nakon što je telefonski razgovorao s ministrom unutrašnjih poslova Rankom Ostojićem.

12:07 Saborska oporba prozvala je u četvrtak Vladu za nesnalaženje i "obmanjivanje javnosti" u izbjegličkoj krizi, a Damir Kajin (ID) predlaže da se do utorka, kada će ministri vanjskih poslova još jednom pokušati pronaći rješenje na razini EU, zatvori granica sa Srbijom.

11:51 Migranti više ne prolaze registraciju, ulaze u Hrvatsku bez provjere, doznaje Dnevnik.hr od reporterke Dnevnika Nove TV Marine Bešić Đukarić. 'Nitko ne zna koliko je izbjeglica u Tovarniku jer više ne prolaze registraciju, procjene su i do 6.000', kaže Marina.

Neslužbeno se doznaje da je noćas u stampedu na njivi pregaženo devetogodišnje dijete. Pružena mu je liječnička pomoć u bolnici i neslužbeno se doznaje da je dječak dobro. Sa kolodvora često ide hitna, odvezena je jedna beba.

Izbjeglice ne žele ostati u RH: 'Bacaju WC papire i viču 'Freedom, Freedom''

11:48 Predsjedništvo HDZ-a u 15 sati održat će sjednicu na kojoj će prva točka dnevnog reda biti izbjeglička kriza budući da ta stranka drži da "situacija na terenu izmiče kontroli", potvrđeno je iz HDZ-a.

11:40 U Tovarniku je održana konferencija za medije Županijskog stožera civilne zaštite.

'Svjedoci smo humanitarne katastrofe. Svi planovi Vlade pali su u vodu, plan ne postoji. Pozivam Vladu da sazove krizni stožer i dođe u Tovarnik. Poslati vlak za 1000 ljudi, a vi ih imate 5000, ne može se zvati planom. Za djecu u naručju, invalide pod vedrim nebom, netko mora odgovarati. Ova katastrofa je iznad nasih mogućnosti. Suradnja između države i lokalnih vlasti uopće ne postoji. Svima nam preostaje da gledamo u nebo da nam pomogne dragi Bog', rekao je na press konferenciji Županijskog stožera civilne zaštite župan Božo Galić.

11:30 Do 10.50 sati u Republiku Hrvatsku ušlo je ukupno 6200 migranata.

U registracijskom centru Ježevo nalazi se oko 800 migranata, u Prihvatnom centru Čepin oko 400 migranata, u Prihvatnom centru u Zagrebu tzv. Porinu oko 500 migranata, u Prihvatnom centru u Kutini 50 migranata, a u Sisku 51 migrant.

Predsjednica upozorava: Granica ne funkcionira kako treba, izbjeglice ulaze nekontrolirano

'U Hrvatskoj se očekuje više od 20.000 migranata'

Ministar zdravlja Siniša Varga izjavio je da se u iduća dva tjedna u Hrvatskoj očekuje, prema neslužbenim procjenama, više od 20 tisuća migranata. "Očekujemo da će kroz naredna dva tjedna biti 'peak' (vrhunac), odnosno jako veliki broj migranata, preko dvadeset tisuća, i za to vrijeme zdravstveni sustav u Hrvatskoj mora funkcionirati i zdravstvena zaštita stanovništva mora biti osigurana", rekao je Varga novinarima uoči sjednice vlade.

11:04 Ministar gospodarstva Ivan Vrdoljak rekao je da je stanje s robnim zalihama odlično. "Imamo sve spremno, onako kako organizirana država treba brinuti u ovakvoj situaciji..."

"Količine su danas sigurno dovoljne za sljedećih tjedana i tjedana, ako vidimo da se troše onda ćemo brzo još nabaviti. Kao što je bilo kod poplava - nije falilo tada, neće ni sada", kazao je.

Glasnogovornica Hrvatskog Crvenog križa Katarina Zorić izjavila je da HCK izbjeglicama podijelio sve zalihe hrane i higijenskih potrepštine te očekuju nove zalihe iz robnih rezervi.

Potpredsjednik vlade i ministar regionalnog razvoja i fondova Europske unije Branko Grčić rekao je prije sjednice vlade da je dolazak izbjeglica bio očekivan. "Mislim da je to bilo predvidivo i da su se naši ljudi pripremili za sve ovo."

Na kolodvoru oko 2.000 ljudi: 'Ovo je preraslo u ozbiljan problem'

Upitana hoće li biti potrebe da se reaktiviraju kontejneri i šatori iz Gunje, koje su dobile žrtve prošlogodišnjih poplava, ministrica graditeljstva i prostornog uređenja Anka Mrak-Taritaš rekla je da treba vidjeti kako će se stvari razvijati i koliko će ljudi doći.

10:40 Hrvatska predsjednica Kolinda Grabar Kitarović izjavila je u četvrtak ujutro u Puli vezano za val od oko 5 i pol tisuća migranata koji su u 24 sata ušli u Hrvatsku, da je prvoga dana nekontrolirano ušao preveliki broj izbjeglica, te naglasila kako joj je na prvome mjestu sigurnost hrvatskih građana i stabilnost hrvatske države.

"Da, naravno, Hrvatska je pokazala humano lice, ali ističem da mi je na prvome mjestu sigurnost hrvatskih građana i stabilnost države. Mislim da je prvoga dana nekontrolirano ušao preveliki broj izbjeglica", naglasila je predsjednica Grabar Kitarović.

Naglasila je kako će se o svemu tome raspravljati i na sutrašnjoj sjednici Vijeća nacionalne sigurnosti. "Humanitarni aspekt je jedno lice ove krize, međutim drugo lice jesu svakako i sigurnosni, gospodarski, socijalni i svi drugi aspekti", zaključila je predsjednica Kolinda Grabar Kitarović.

10:35 Na početku zasjedanja Hrvatskog Sabora saborski zastupnici redom su izlazili pred govornicu i govorili o valu migranata i zbjeglica koji pristižu u Hrvatsku. Složili su se kako Hrvatska mora učiniti sve što je potrebno kako bi se izbjeglicama i migrantima koji ulaze u Hrvatsku pomoglo da nastavi sa svojim putivanjem prema zapadnim zemljama.

DRAMATIČNE SLIKE JUTROS IZ TOVARNIKA

10:22 Na sjednici Vlade osnovan je poseban Stožer za koordinaciju aktivnosti migranata, kojem je na čelu ministar Ranko Ostojić.

'Radimo prije svega po pitanju sigurnosti Hrvatske, humanosti, evidencije - dok to budemo u stanju. Mi smo tranzit, ponašat ćemo se prema njima bolje nego neke druge države, ali naša organiziranost je ograničena, kao i Austrijska. Razgovarao sam sada s austrijskim premijerom i podijelili smo iskustva, dogovorili neke stvari. Austrija je sve više zemlja destinacije. Bit ćemo konstruktivni, ali postoje granice, naši kapaciteti su ograničeni. Moram voditi računa prije svega o hrvatskim interesima', rekao je premijer Zoran Milanović.

9:55 Na granicu Srbije i Hrvatske kod Tovarnika od srijede do četvrtka ujutro stiglo je 70 autobusa i oko 180 taksija s migrantima koji su prešli srpsko makedonsku-granicu i odustali od takozvane mađarske rute.

U četvrtak ujutro su prema prijelazu kod Batine krenuli prvi autobusi prevozeći migrante koji su odustali od namjere da preko Horgoša uđu na teritorij Europske unije.

Na granici s Hrvatskom kod Tovarnika u četvrtak ujutro nema gužve, a sve pristigle izbjeglice pješice prelaze preko granice gdje ih preuzimaju hrvatska policija i Crveni križ, javljaju reporteri Radio-televizije Srbije (RTS). Izbjeglice na srpskoj strani granice dočekuju volonteri humanitarnih organizacija i dijele im vodu i hranu.

9:45 Prvi migranti i izbjeglice od jutros su počeli dolaziti u Prihvatilište za tražitelje azila u zagrebačkim Dugavama. Do sada je stigao jedan autobus Zagrebačkog električnog tramvaja (ZET), a očekuje se da će tijekom dana u Prihvatilište pristizati nove izbjeglice ovisno o prihvatnom kapacitetu tog objekta.

Azilanti koji su odranije bili smješteni u Prihvatilištu u Dugavama premješteni su jučer na druge lokacije, no manja skupina njih ostala je preko puta Prihvatilišta jer ga ne žele napustiti.

9:23 U protekla 24 sata na području Tovarnika, na granici između Hrvatske i Srbije ušlo je oko pet tisuća migranata, od kojih je u velikom valu čak tri tisuće iz Srbije u Hrvatsku ušlo noćas oko 3 sata, potvrdio je u četvrtak Hini glasnogovornik vukovarsko-srijemske policije Domagoj Džigumović.

"Migranti pristižu kontinuirano u skupinama. Noćas oko 3 sata pristigla je skupina od oko 3000 osoba", kazao je Džigumović.

Dodao je da su migranti koji su noćas pristigli, nakon što su registrirani i popisani, pod pratnjom policije usmjereni na željeznički kolodovor u Tovarniku gdje čekaju kompoziciju vlaka Hrvatskih željeznica koja će ih odvesti prema Zagrebu.

9:11 Ministar obrane RH Ante Kotromanović donio je u srijedu, 16. rujna 2015. godine, Odluku o pružanju potpore državnim tijelima Republike Hrvatske u provedbi aktivnosti oko dolaska migranata u RH.

Temeljem navedene Odluke, Oružane snage RH će osigurati i postaviti pet šatora "ALASKA" s opremom za potrebe rada Stožera za koordinaciju aktivnosti, povodom dolaska migranata u RH na lokaciji pokraj Lovačke kuće Kunjevci kod Vinkovaca u Vukovarskoj-srijemskoj županiji, te 120 kreveta za potrebe smještaja migranata na lokaciji Čepin u Osječko-baranjskoj županiji.

9:08 U prihvatni izbjeglički centar u Čepinu kod Osijeka, do 5 sati u četvrtak primljeno je 196 migranata i izbjeglica, koji su jučer stigli u Hrvatsku, izvijestili su u osječkom uredu Državne za zaštitu i spašavanje (DUZS) i osječko-baranjskoj Policijskoj upravi.

Iz općine Čepin rekli su kako su tijekom jučerašnjeg dana dobili obavijest o mogućnosti dolaska oko 600 izbjeglica s područja Sirije i susjednih joj zemalja na ovo područje općine Čepin, odnosno na lokaciji bivše ispostave osječkog Doma za psihički bolesne odrasle osobe.

U DUZS ističu kako su na toj lokaciji postavili 68 obiteljskih šatora za potrebe prihvata izbjeglica, u kojima se može smjestiti četiri, a po potrebi i više osoba. Na lokaciju su dopremljene 184 vreće za spavanje i 110 poljskih kreveta, ali nedostaje još 250 vreća za spavanje.

Na lokaciji prihvatnog centra dežuraju pripadnici Državne interventne postrojbe DUZS-a, Crvenog križa i policije.

9:03 Prema najnovijim podacima koje doznajemo iz MUP-a, u Hrvatsku je dosad ušlo 5730 izbjeglica.

Migranti se zatiču na područjima Policijske postaje Tovarnik, Policijske postaje Ilok i graničnog prijelaza Batina. Dio njih nalazi se na željezničkom kolodvoru u Tovarniku, odakle će se dalje organizirano vlakom i autobusima upućivati u registracijske centre.

8:55 U Austriju je, u međuvremenu, tijekom noći na četvrtak ušlo tek nekoliko izbjeglica i stanje na granicama je mirno, prenosi austrijska novinska agencija APA.

U Korušku su ušle tek dvije sirijske obitelji, od kojih jedna zrakoplovom, a u Gradišće dvije osobe.

8:40 Vlak koji je iz Tovarnika prevozio oko 800 migranata i izbjeglica, stigao je u Dugo Selo u četvrtak oko 5:05 sati, a nakon što završi transfer izbjeglica prema Prihvatnom centru Ježevo, vlak kreće prema Glavnom kolodvoru Zagreb, odakle će se vratiti u Tovarnik, izvijestili su iz Hrvatskih željeznica.

U sastavu tog vlaka bit će 15 vagona.

Iz HŽ-a su izvijestili i da zbog izvanredne situacije danas neće voziti slijedeći vlakovi na relaciji Vinkovci - Tovarnik: vlak broj 2553 Vinkovci (7,42 sati) - Tovarnik (8,17 sati) i 2552 Tovarnik (10,52 sati) - Vinkovci (11,28 sati).

8:18 Izbjeglice reporterki Dnevnika Nove TV Marini Bešić Đukarić govore da su žedni i gladni, djeca skupljaju i jedu orahe s poda. Tvrde da nisu dobili nikakvu pomoć, a zadnju hranu da su dobili u Makedoniji.

Mnoge obitelji čekaju novi vlak na kolodvoru u Tovarniku, raštrkane oko pruge.

8:02 Dosad je u Hrvatsku ušlo 5500 izbjeglica. Izbjeglice koje su vlak iz Tovarnika krenule prema Zagrebu, smještene su u Prihvatni centar Ježevo.

Oko 06,30 izbjeglice su još uvijek bili u vlaku i na putu prema Prihvatnom centru Ježevo.

Vlak koji je iz Zagreba stigao do Tovarnika kako bi iz tog mjesta prevezao izbjeglice krenuo je u noći na četvrtak u 01:43 prema Dugom Selu, kazala je glasnogovornica HŽ-putničkog prometa Ivana Čubelić. U vlaku je osamsto izbjeglica, dodala je.

Taj je vlak tijekom noći krenuo iz Tovarnika gdje je u srijedu navečer bio i hrvatski ministar unutarnjih poslova Ranko Ostojić. On je izjavio da hrvatska policija ima potpunu kontrolu nad hrvatskom granicom, ali ukoliko migranti nastave pristizati u većem broju Hrvatska će morati razmisliti o posve drugačijem ponašanju.

U HRVATSKU UŠLO 1300 IZBJEGLICA Dio njih ukrcao se u vlak za Zagreb

U vlak za Zagreb ukrcani su prvi putnici

Vlak ima ukupno 650 sjedećih mjesta, ali nije poznato jesu li u povratku napunjena samo sva sjedeća ili i stajaća mjesta. Oko ponoći u vlak je bilo ukrcano oko 400 osoba.

Po podacima MUP-a objavljenim u srijedu navečer, dosad je u RH stiglo gotovo 1.200 izbjeglica. Oni od srijede ujutro pristižu u Hrvatsku autobusima iz Srbije nakon što su mađarske vlasti zatvorile granicu prema Srbiji.

'Ovakvo postupanje s ljudima koji bježe od rata je neprihvatljivo'

Kako bi osigurala koordinirano djelovanje svih nadležnih tijela i institucija, hrvatska vlada će u četvrtak na sjednici osnovati Stožer za koordinaciju aktivnosti povodom dolaska migranata u Hrvatsku. (Hina)

DNEVNIK.hr pratite putem iPhone/iPad | Android | Twitter | Facebook